ΟΔΗΓΙΑ ΤΗΣ ΕΠΙΤΡΟΠΗΣ της 9ης Σεπτεμβρίου 1991 για την τροποποίηση των παραρτημάτων της οδηγίας 70/524/ΕΟΚ του Συμβουλίου περί των προσθέτων υλών στη διατροφή των ζώων (91/508/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 70/524/ΕΟΚ του Συμβουλίου της 23ης Νοεμβρίου 1970 περί των προσθέτων υλών στη διατροφή των ζώων (1), όπως τροποποιήθηκε τελευταία από την οδηγία 91/336/ΕΟΚ της Επιτροπής (2), και ιδίως το άρθρο 7, Εκτιμώντας: ότι οι διατάξεις της οδηγίας 70/524/ΕΟΚ προβλέπουν ότι το περιεχόμενο των παραρτημάτων πρέπει να προσαρμόζεται συνεχώς στην εξέλιξη των επιστημονικών και τεχνικών γνώσεων- ότι τα παραρτήματα κωδικοποιήθηκαν από την την οδηγία 91/248/ΕΟΚ της Επιτροπής (3)- ότι η νέα χρησιμοποίηση του αντιβιοτικού "Σαλινομυκίνη-άλας με νάτριο", της γλυκαντικής ύλης "νεοεσπεριδίνη-διυδροχαλκόνη", της βιταμίνης D3 και του ιχνοστοιχείου σιδήρου με τη μορφή "ένυδρο χημικό σύμπλοκο σιδήρου-αμινοξέων", δοκιμάστηκε σε μεγάλη έκταση σε ορισμένα κράτη μέλη- ότι, με βάση την πείρα που αποκτήθηκε και τις μελέτες που έχουν γίνει, φαίνεται ότι η νέα αυτή χρησιμοποίηση μπορεί να επιτραπεί σε όλη την Κοινότητα- ότι ορισμένες μελέτες έθεσαν υπό αμφισβήτηση την αποτελεσματικότητα του καροτενοειδούς "βιολαξανθίνη"- ότι πρέπει, επομένως, να απαγορευτεί η χρήση της χρωστικής αυτής ουσίας- ότι η χρήση ενός νέου κοκκιδιοστατικού δοκιμάστηκε με επιτυχία σε ορισμένα κράτη μέλη- ότι πρέπει να επιτραπεί προσωρινά αυτή η νέα χρήση σε εθνικό επίπεδο έως ότου μπορέσει να επιτραπεί σε κοινοτικό επίπεδο- ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής για τις Ζωοτροφές, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα της οδηγίας 70/524/ΕΟΚ τροποποιούνταιι σύμφωνα με το παράρτημα της παρούσας οδηγίας. Άρθρο 2 Τα κράτη μέλη θέτουν σε ισχύ τις αναγκαίες νομοθετικές κανονιστικές και διοικητικές διατάξεις για να συμμορφωθούν με τις διατάξεις του άρθρου 1 το αργότερο μέχρι τις 30 Νοεμβρίου 1992. Ενημερώνουν σχετικά την Επιτροπή. Όταν τα κράτη μέλη θεσπίζουν τις διατάξεις αυτές, οι διατάξεις περιέχουν παραπομπή στην παρούσα οδηγία ή συνοδεύονται από μια τέτοια παραπομπή κατά την επίσημη δημοσίευσή τους. Ο συγκεκριμένος τρόπος αυτής της παραπομπής ορίζεται από τα κράτη μέλη. Άρθρο 3 Η παρούσα οδηγία απευθύνεται στα κράτη μέλη. Βρυξέλλες, 9 Σεπτεμβρίου 1991.

[Source: multi_eurlex | Tokens: 2218]